RESOLUCIÓN do 9 de xaneiro de 2004, da Secretaría Xeral do Servicio Galego de Saúde, pola que se constitúe a Área de Servicio Compartido de Oftalmoloxía do Complexo Hospitalario Universitario de Santiago de Compostela.
SERVICIO GALEGO DE SAÚDE — III. OUTRAS DISPOSICIÓNS — 21/01/2004

O Decreto 37/2001, do 1 de febreiro, de configuración de áreas de servicio compartido en estructuras hospitalarias do Servicio Galego de Saúde, establece, entre outros fins, procura-lo aproveitamento do potencial dos recursos asistenciais presentes nos hospitais públicos, co obxecto de mellora-la calidade da asistencia sanitaria prestada.
A publicación do devandito decreto crea un novo marco de actuación que permite a aplicación de téc
nicas que optimizan a asignación de recursos, axilizan o acceso ós servicios e melloran a satisfacción dos cidadáns, integrando funcionalmente, neste caso, as unidades de alta especialización e complexidade da Fundación Pública Instituto Galego de Oftalmoloxía, Fundación INGO, no Complexo Hospitalario Universitario de Santiago de Compostela, centro hospitalario público dependente do Servicio Galego de Saúde.
O Servicio de Oftalmoloxía do Complexo Hospitalario Universitario de Santiago de Compostela constitúe a principal unidade pública responsable da asistencia oftalmolóxica na área sanitaria de Santiago de Compostela. Esta asistencia inclúe tanto a oftalmoloxía xeral, como a especializada, ademais de que para algunha das súas prestacións constitúe unha referencia para os pacientes de toda Galicia e dos restantes servicios de saúde. Por outra banda, a Fundación Pública Instituto Galego de Oftalmoloxía é unha entidade pública dependente do Sergas, que ten como obxectivo principal a prestación de servicios especializados e a alta tecnoloxía no eido da oftalmoloxía. Ámbolos dous reúnen unhas condicións óptimas para se configuraren como área de servicio compartido, ó dispoñer todos estes servicios dos recursos físicos, humanos e tecnolóxicos necesarios.
A integración dos recursos asistenciais existentes co fin de lograr unha atención integral, eficiente, continuada e de calidade é un criterio básico de xestión no eido da sanidade pública. Por isto, cómpre que o Sergas se beneficie do traballo simultáneo e coordinado de ámbalas dúas institucións mediante a constitución dunha área de servicio compartido para as prestacións propias da oftalmoloxía.
Tanto os recursos humanos coma os técnicos do Complexo Hospitalario Universitario de Santiago de Compostela e a Fundación Pública Instituto Galego de Oftalmoloxía, cos que contará a área de servicio compartido, actuarán integrados nunha única unidade e suxeitos ós criterios de planificación que a Consellería de Sanidade e o Servicio Galego de Saúde determinen.
Por todo isto, ó abeiro do disposto no artigo 4 do Decreto 37/2001, do 1 de febreiro, de configuración de áreas de servicio compartido en estructuras hospitalarias do Servicio Galego de Saúde, elaborado o plan asistencial desta área de servicio compartido polo xerente do Complexo Hospitalario Universitario de Santiago de Compostela, e unha vez emitido informe favorable da División de Asistencia Sanitaria,
RESOLVO:
Artigo único.-Constitúese a Área de Servicio Compartido de Oftalmoloxía do Complexo Hospitalario Universitario de Santiago de Compostela, e noméase o Elío Díez Feijoo como coordinador asistencial da devandita área.
Santiago de Compostela, 9 de xaneiro de 2004.
Manuel Antonio Silva Romero
Secretario xeral do Servicio Galego de Saúde